## Educació afirma que recuperar les dues hores lectives en 1r, 2n i 3r d'ESO “beneficia l'alumnat” i assenyala que les condicions del professorat “no han canviat”

*** “Es tracta d'hores lectives que es van suprimir per un nyap del Botànic, en les quals els alumnes i docents estan als centres, i el més adequat és impartir classe”, assenyala el secretari autonòmic d'Educació
* McEvoy afirma que ningú “pot estar en contra que els estudiants reben dues hores de classes de llengua estrangera, de matemàtiques, reforç o tallers”
* “La formació de l'alumnat és fonamental per a ser competitius en el futur i es deixa plena autonomia pedagògica i organitzativa dels centres”**

La Conselleria d'Educació, Universitats i Ocupació ha insistit aquest divendres que la recuperació de les dues hores lectives per a 1r, 2n i 3r de l'ESO “beneficia la formació de l'alumnat de la Comunitat”, al mateix temps que ha assenyalat que les condicions del professorat “no han canviat”.

El secretari autonòmic d'Educació, Daniel McEvoy, ha indicat que la Conselleria “ha recuperat dues hores lectives que el Govern del Botànic va eliminar amb un nyap”, i ha indicat que ningú “pot estar en contra que els estudiants reben en aquestes dues hores classes de llengua estrangera, de matemàtiques, reforç o tallers”.

“L'alumnat està als centres en aquestes hores i el professorat també, perquè les plantilles es van elaborar per l'anterior Consell tenint en compte que s'impartiria l'assignatura de Projectes Interdisciplinaris que van imposar com a obligatòria i el TSJ va dir que havia de ser optativa”, ha explicat McEvoy. “Per tant -ha continuat- es tracta d'hores lectives que mai havien d'haver-se suprimit, en les quals els alumnes i docents estan als centres, i el més adequat és impartir classe”.

McEvoy ha insistit que les condicions dels docents “no s'han modificat perquè durant aquestes hores estan als centres” i que, per tant, “no era necessari convocar la taula sectorial, com tampoc la va convocar el Botànic quan va decidir retallar aquestes dues hores”.

El secretari autonòmic ha indicat que la formació de l'alumnat “és fonamental per a ser competitius en el futur” i ha assenyalat que la resolució de la Conselleria “deixa plena autonomia als centres per a gestionar-les”.

Fecha: 01/09/2023